સુપ્રીમ કોર્ટે કહ્યું હતું કે, મુઝફ્ફરપુરમાં આવેલ એનજીઓ એકમાત્ર નથી જ્યાં આ પ્રકારનાં આરોપ સપાટી ઉપર આવ્યા છે. એનજીઓ દ્વારા પોતાના રિપોર્ટમાં રાજ્ય સરકારનાં ફંડથી ચાલી રહેલી આવી ૧૫ ,સંસ્થાઓનો ઉલ્લેખ કર્યો છે જે તપાસની જાળમાં છે. સુપ્રીમ કોર્ટે બિહાર શેલ્ટર હોમ કેસમાં અર્પણા ભટ્ટને એમીકસ ક્યુરી તરીકે નિમીને તપાસ હાથ ધરી છે. એમિકસે કહ્યું હતું કે, પીડિત યુવતીઓની કાઉન્સિલિંગ કરવામાં આવી રહી છે. સુપ્રીમ કોર્ટે ટિપ્પણી કરતા કહ્યું હતું કે, આટલી મોટી ઘટનાઓ બની હોવા છતાં અધિકારીઓ દ્વારા મોડેથી તપાસ કરવામાં આવી રહી છે. સ્થિતિ ખુબ જ ગંભીર છે. સુપ્રીમ કોર્ટે મામલામાં તપાસ કરી રહેલા અધિકારીઓ સામે પણ અનેક પ્રશ્નો ઉઠાવ્યા છે. અત્રે ઉલ્લેખનીય છે કે બિહારનાં મુઝ્ફ્ફરપુર શેલ્ટર હોમમાં યુવતિઓ સાથે રેપની ઘટના પર મચી ગયેલા રાજકીય ઘમસાણ વચ્ચે મુખ્યપ્રધાન નીતીશ કુમારે ગઇકાલે સોમવારનાં દિવસે વિરોધ પક્ષો પર આકરા પ્રહારો કર્યા હતા. નીતીશ કુમારે કહ્યુ હતુ કે આ સમગ્ર ઘટના પર માત્ર રાજનીતિ રમવામાં આવી રહી છે.